## **KOPSAVILKUMS PAR VIDES PĀRSKATU**

*Sagatavots un publicēts saskaņā ar MK noteikumu Nr.157 “Kārtība, kādā veicams ietekmes uz vidi stratēģiskais novērtējums” prasībām*

Vides pārskats ir sagatavots stratēģiskā ietekmes uz vidi novērtējuma (turpmāk - SIVN) ietvaros lokālplānojumam nekustamajiem īpašumiem Ārijas Elksnes ielā 6 (kadastra numurs 56010013513) un Ārijas Elksnes ielā 6A (kadastra numurs 56010010220), Jēkabpils valstspilsētā (turpmāk - Ārijas Elksnes 6, 6A LP).

Atbilstoši VPVB 23.03.2023. lēmumam Nr.4-02/23/2023 “Par stratēģiskā ietekmes uz vidi novērtējuma piemērošanu”, lai novērtētu Ārijas Elksnes 6, 6A LP īstenošanas iespējamo būtisko ietekmi uz vidi, plānošanas dokumentam veikts SIVN, kura ietvaros sagatavots Vides pārskats. SIVN sastāvu un izstrādes kārtību nosaka MK noteikumi Nr. 157.

Ārijas Elksnes 6, 6A LP ir sagatavots atbilstoši Jēkabpils novada domes 24.11.2022. lēmumam Nr.1112 “Par lokālplānojuma izstrādes uzsākšanu Jēkabpils pilsētas teritorijas plānojuma grozījumiem nekustamajos īpašumos Ārijas Elksnes ielā 6 un 6A, Jēkabpilī” (prot. Nr.25, 68.§) un apstiprinātajam darba uzdevumam (1.pielikums Jēkabpils pilsētas domes lēmumam Nr.1112).

Ārijas Elksnes 6, 6A LP sastāv no 4 savstarpēji saistītām daļām: (1) Paskaidrojuma raksta, (2) Grafiskās daļas – karte “Lokālplānojuma teritorijas funkcionālais zonējums”, (3) Teritorijas izmantošanas un apbūves noteikumiem un (4) Pārskata par lokālplānojuma izstrādi.

Lokālplānojums ir ilgtermiņa teritorijas attīstības plānošanas dokuments. Pēc plānošanas dokumenta apstiprināšanas un spēkā stāšanās, attīstītājs LPKS “Latraps” varēs īstenot attīstības ieceri - esošā Jēkabpils graudu pirmapstrādes kompleksa 2.kārtas būvniecības – uzņēmuma teritorijā uzstādītās otrās graudu kaltes (objekts nodots ekspluatācijā) palaišanu darbībā lauksaimnieciskās ražošanas ciklā (saņemot B kategorijas piesārņojošās darbības atļauju). Vides pārskatā tika noteikta, aprakstīta un novērtēta Ārijas Elksnes 6, 6A LP risinājumu īstenošanas ietekme uz vidi, izvērtējot lokālplānojuma izstrādes pamatojumu, mērķi un darba uzdevumus, kā arī lokālplānojuma īstenošanas ietekmes teritorijas.

Netiek paredzēts “0” variants, kad netiek izstrādāts Ārijas Elksnes 6, 6A LP, jo tad netiktu ievēroti hierarhiski augstākās Stratēģijas uzstādījumi uzņēmējdarbības veicināšanai Jēkabpils valstspilsētā, netiktu pilnvērtīgi izmantots vietas potenciāls vēsturiskā industriālā zonā pie dzelzceļa un autoceļiem, esošā tehniskā infrastruktūra, tiktu kavēta esošā Jēkabpils graudu pirmapstrādes kompleksa attīstība (netransformējot jaunas dabas pamatnes teritorijas), atbilstoši augstiem vides kvalitātes standartiem.

Lokālplānojuma un Vides izstrādes pārskata gaitā tika identificēti iespējamo attīstības alternatīvu veidi, kas izriet no Ārijas Elksnes 6, 6A LP izstrādes darba uzdevuma jebfunkcionālā zonējuma un tajā atļauto teritorijas izmantošanas veidu alternatīvas. Izvēlētā alternatīva, kas atbilst Ārijas Elksnes 6, 6A LP izstrādes darba uzdevumam un izslēdz iespējamu būtiskus vides risku rašanos.

Tā kā lokālplānojums neskar nevienu no Natura 2000 teritorijām, nav konstatēts, ka būtu nepieciešami kompensējošie pasākumi likuma “Par īpaši aizsargājamām dabas teritorijām” izpratnē.

Īstenojot Ārijas Elksnes 6, 6A LP, nav sagaidāma būtiska pārrobežu ietekme.

Ārijas Elksnes 6, 6A LP īstenošanas sekas, tiks novērtētas veicot plānošanas dokumenta īstenošanas monitoringu. Ņemot vērā izvērtētā plānošanas dokumenta saturu un tā ietekmes novērtējumu, Vides pārskatā ir rekomendēti monitoringa indikatori.

Plānošanas dokumentā nav identificējami tādi risinājumi, kas radītu vērā ņemamu atmosfēras gaisa, augsnes, grunts, virszemes un pazemes kvalitātes, vides trokšņa situācijas pasliktināšanos. Kopumā izstrādātā Ārijas Elksnes 6, 6A LP redakcija vērtējama neitrāli, būtiski neietekmēs vides stāvokli salīdzinoši ar esošo. Ievērojot TIAN nosacījumus, ārējo normatīvo aktu prasības un saņemot B kategorijas piesārņojošās darbības atļaujas nosacījumus, pie plānotās darbības īstenošanas netiek prognozētas būtiskas ietekmes uz vides kvalitāti.